บสก.ทุ่มไม่อั้นจ้างผู้รับเหมาฟื้นบ้านมือ2
บสก.จับมือผู้รับเหมาปลุกตลาดบ้านมือสอง ทุ่มเงิน 200 ล้าน จับมือผู้รับเหมาแปลงโฉมบ้านมือสอง
21 ก.พ. 2555

บสก.จับมือผู้รับเหมาปลุกตลาดบ้านมือสอง ทุ่มเงิน 200 ล้าน จับมือผู้รับเหมาแปลงโฉมบ้านมือสอง 
นายสุเมธ มณีวัฒนา กรรมการผู้จัดการใหญ่ บริษัท บริหารสินทรัพย์ กรุงเทพพาณิชย์ (บสก.) เปิดเผยว่า เมื่อวันที่ 18 ก.พ.ที่ผ่านมา บสก.ได้จัดประชุมผู้ประกอบการด้านการพัฒนาและปรับปรุงอสังหาริมทรัพย์ (ผู้รับเหมาก่อสร้าง) จำนวน 110 ราย เพื่อคัดเลือกผู้ประกอบการมาสร้างเครือข่ายพันธมิตรทางธุรกิจให้มีโอกาสทำธุรกิจร่วมกันในอนาคต ในการปรับปรุงสินทรัพย์ของ บสก. โดยในปี 2555 บสก.ได้ตั้งวงเงินปรับปรุงทรัพย์กว่า 200 ล้านบาท 
ทั้งนี้ ปัจจุบัน บสก.มีทรัพย์สินรอการขาย (เอ็นพีเอ) กว่า 4 หมื่นล้านบาท หรือกว่า 1.4 หมื่นรายการ กระจายทั่วประเทศ และมีนโยบายในการบริหารทรัพย์สินของ บสก. โดยนำทรัพย์มาปรับปรุงเพื่อสร้างมูลค่าเพิ่มภายใต้ Brand “บ้าน บสก.” ซึ่งจะช่วยผลักดันระบบเศรษฐกิจในภาคอสังหาริมทรัพย์ให้เกิดการหมุนเวียนและเติบโต รวมทั้งมีการจ้างงานในภาคธุรกิจก่อสร้างทั่วประเทศ
สำหรับสินทรัพย์ที่มีศักยภาพทางการตลาดที่ต้องพัฒนาและปรับปรุงมีทั้งในเขต กทม. ปริมณฑล และต่างจังหวัด รวมทั้งการซ่อม แซมสินทรัพย์ เนื่องจากได้รับความเสียหายจากภัยน้ำท่วมในช่วงปลายปีที่ผ่านมา